履方携姜坦道詩卷相過爲書其後
作者：章甫
朝代：宋

paragraphs: 姜侯同鄉井，憶昨初見時。
春風頭陀菴，快作六字詩。
一別十五年，漂流各萍轉。
君携此軸來，如覿故人面。
淤泥青蓮花，本自不受塵。
得錢付酒保，往往遭謗嗔。
眷言方遐思，相從問消息。
清狂猶曩時，鬚髮幸未白。
我貧過孟郊，何敢以詩鳴。
擬辦黄篾舫，去尋白鷗盟。
懷人暮雲碧，憂國寸心折。
安得癯仙來，共醉望沙月。